༢༠༡༡ལོའི་ཟླ་༩པའི་ཚེས་༢༣ཉིན་པཱ་ལི་སི་ཐན་གྱི་སྲིད་འཛིན་མཱ་ཧ་མོ་ངྷི་ཨ་བྷ་སི་ཡིས་པཱ་ལི་སི་ཐན་མཉམ་འབྲེལ་རྒྱལ་ཚོགས་ཀྱི་ཚོགས་མིར་ཞུགས་པའི་སྙན་ཞུ་ཞིག་སྤྱི་ཁྱབ་དྲུང་ཆེ་བྷན་ཁེ་མོན་ལགས་ལ་དངོས་གཞིའི་ཐོག་ནས་ཕུལ་ཡོད།ཆུང་ས་ནས་བཤད་ན།རྒྱལ་སྤྱིའི་ཚོགས་ཆེན་གྱིས་པཱ་ལི་སི་ཐན་ནི་རང་དབང་རང་བཙན་གྱི་ཝ་ཐི་ཁན་གྲོང་ཁྱེར་རྒྱལ་ཁབ་དང་དོ་མཉམ་པའི་ཐོག་ནས་མཉམ་འབྲེལ་རྒྱལ་ཚོགས་ཀྱི་གཏན་འཇགས་མིན་པའི་རྒྱལ་ཁབ་ཀྱི་འཐུས་མི་ཞིག་ཏུ་ངོས་འཛིན་བྱེད་བཞིན་ཡོད་པ་མངོན་ཡོད།འདི་ནི་ད་ལྟའི་པཱ་ལི་སི་ཐན་གྱི་རང་གི་ཟུར་ཉན་པའི་གནས་བབ་ཐོག་ནས་བཤད་ན་ཧ་ཅང་གལ་འགངས་ཆེ་བའི་མདུན་སྐྱོད་ཀྱི་གོམ་སྟབས་ཤིག་ཆགས་ངེས།ནེའུ་ཡོག་ཏུ་ཡོད་པའི་མཉམ་འབྲེལ་རྒྱལ་ཚོགས་ཀྱི་སྤྱི་ཁྱབ་ལས་ཁུངས་དག་ན་འཁྲབ་བཞིན་པའི་ཟློས་གར་འདི་ཡིས་མཉམ་འབྲེལ་རྒྱལ་ཚོགས་ཀྱི་འཁྲབ་གཟུགས་ནི་རྒྱལ་ཕྲན་ཕན་ཚུན་བར་དང་རྒྱལ་སྤྱིའི་བྱ་གཞག་དག་གི་ཁྲོད་དུ་ཁྲིམས་མཐུན་གྱི་འབྱུང་རྩ་གཙོ་བོ་ཞིག་ཡིན་པ་གསལ་ཁ་འདོན་གྱིན་ཡོད།དེ་ཡིས་ད་དུང་ལོ་ངོ་༦༢ཡར་སྔོན་ལ་བལ་ཡུལ་གྱིས་མཉམ་འབྲེལ་རྒྱལ་ཚོགས་ཀྱི་ཚོགས་མི་ལ་སྙན་ཞུ་ཕུལ་སྐབས་རང་གི་རང་དབང་རང་བཙན་གྱི་བདག་དབང་ཁུངས་སྐྱེལ་ར་སྤྲོད་བྱ་ཆེད་རང་ཉིད་བོད་དང་ཕྱི་སྲིད་ཀྱི་འབྲེལ་ལམདག་བཙུགས་ཡོད་པ་མངོན་གསལ་དོད་པོའི་ཐོག་ནས་ལུང་འདྲེན་བྱས་པའི་ལོ་རྒྱུས་གསོན་པོ་དེ་ང་ཚོར་ཕྱིར་དྲན་བྱེད་འཇུག་གིན་ཡོད།